**Likumprojekta „Grozījums Autopārvadājumu likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums |  Likumprojekts izstrādāts, lai nodrošinātu 2012.gada 16.februāra Ministru kabineta rīkojuma Nr.84 „Par Valdības rīcības plānu Deklarācijas par Valda Dombrovska vadītā Ministru kabineta iecerēto darbību īstenošanai” 104.8.pasākuma izpildi - sadarbībā ar atbildīgajām institūcijām izstrādāt normatīvo aktu pašvaldību sniegtā pakalpojuma administratīvā sloga samazināšanai vieglo taksometru pārvadājumu jomā. |
|  2. |  Pašreizējā situācija un problēmas |  Vides aizsardzības un reģionālās attīstības ministrija (turpmāk – VARAM) vērš uzmanību, ka esošais normatīvais regulējums vieglo taksometru pārvadājumu jomā rada nepamatotu administratīvo slogu uzņēmējdarbībai. Pašreiz saskaņā ar Autopārvadājumu likuma 35.panta otro daļu speciālā atļauja (licence) dod tiesības veikt vieglo taksometru pārvadājumus tikai attiecīgajā administratīvajā teritorijā, kā arī nogādāt jebkuru pasažieri uz jebkuru citu vietu ārpus šīs teritorijas. Tas nozīmē, ka vieglo taksometru pārvadātājiem administratīvais slogs veidojas to finanšu un laika resursu ziņā, kas tiek izlietoti, lai saņemtu speciālās atļaujas jeb licences vairākās pašvaldībās. Saskaņā ar Autopārvadājumu likuma 1.panta 18.1punktu kā apliecinājums tam, ka pārvadātājs ir saņēmis speciālo atļauju (licenci) komercpārvadājumu veikšanai, katram pārvadātāja transportlīdzeklim tiek izsniegta licences kartīte.Pēc vieglo taksometru pārvadātāju nevalstisko organizāciju sniegtās informācijas taksometru uzņēmumi, kas pamatā sniedz pakalpojumus Rīgas pilsētas administratīvajā teritorijā, aptuveni 10-20% no kopējā pārvadājumu skaita veic Pierīgas pašvaldību teritorijās, kas bieži vien ir tieši *pasažiera uzņemšana atpakaļceļā*, nenovirzoties no sākotnējā maršruta. Šo situāciju var ilustrēt ar sekojošu piemēru: vieglo taksometru pārvadātājs, kurš speciālo atļauju (licenci) ir saņēmis Rīgas pilsētā, drīkst nogādāt pasažieri uz jebkuru citu vietu ārpus šīs pilsētas, piemēram, uz Saulkrastu novadu, bet atpakaļ ceļā no Saulkrastu novada uz Rīgas pilsētu pasažieri uzņemt nedrīkst, ja vien pārvadātājs nav saņēmis šī novada speciālo atļauju (licenci). Tā rezultātā, tiem vieglo taksometru pārvadātājiem, kuru pamatdarbības vieta ir Rīgas pilsēta, nepieciešams saņemt vairākas speciālās atļaujas (licences) Rīgas pilsētai blakus esošajās administratīvajās teritorijās, lai varētu uzņemt pasažieri atpakaļceļā un nebrauktu bez pasažiera, nelietderīgi tērējot degvielas resursus.  12.05.2011. tika veikti grozījumi Autopārvadājumu likumā, izslēdzot 35.panta otrajā daļā vārdus „un uzņemt pasažieri atpakaļceļā”. Minētās normas pamatojums nav skaidrots Satiksmes ministrijas (turpmāk – SM) izstrādātajā likumprojekta „Grozījumi Autopārvadājumu likumā” sākotnējās ietekmes novērtējuma ziņojumā (anotācijā) (08.04.2010. iesniegts Saeimas Prezidijam), līdz ar to nav iespējams izvērtēt normas lietderību. Pēc attiecīgā grozījuma 35.panta otrajā daļā spēkā stāšanās nav paredzēts, ka, nogādājot pasažieri ārpus administratīvās teritorijas, pārvadātājam būtu tiesības uzņemt pasažieri atpakaļceļā, radot iepriekš minētos zaudējumus pārvadātājam. Tāpēc nepieciešams vērst uzmanību uz to, ka esošā 35.panta otrās daļas redakcija un no tās izrietošās sekas rada nelabvēlīgu ietekmi uz vieglo taksometru pārvadātāju finansiālajiem rādītājiem. VARAM 2011. un 2012.gadā organizēja vairākas sanāksmes, kurās piedalījās pārstāvji no SM, Rīgas pilsētas Domes Satiksmes departamenta (turpmāk – RD SD) un nozares nevalstiskajām organizācijām, lai rastu risinājumus nepieciešamajām izmaiņām normatīvajos aktos ar mērķi pilnveidot vieglo taksometru pārvadājumu pakalpojumu jomu.  VARAM saņēma informāciju no nozari kontrolējošām institūcijām (t.sk. RD SD), ka pastāv problēmas, kas var rasties, paredzot Autopārvadājumu likumā atrunu, ka speciālā atļauja (licence) dod pārvadātājam tiesības ne tikai nogādāt jebkuru pasažieri uz jebkuru citu vietu ārpus administratīvās teritorijas, bet arī uzņemt pasažieri atpakaļceļā. Viena no tādām problēmām ir šādu pārvadājumu (pasažiera uzņemšana atpakaļceļā) pierādīšana, ņemot vērā, ka autopārvadājumus kontrolējošām institūcijām praksē ir faktiski neiespējami pierādīt, ka pasažiera pārvadājums netiek veikts atpakaļceļā. Vienlaikus, VARAM, konsultējoties ar vieglo taksometru pārvadājumu jomas ekspertiem secināja, ka šādi krāpniecības riska gadījumi novēršami, izmantojot globālās pozicionēšanas sistēmu (GPS), ar kuras palīdzību var veikt uzskaiti, nosakot transportlīdzekļa koordinātes reālā laikā un vietā, tādējādi parādot vieglā taksometra veikto maršrutu. Taču jāņem vērā, ka spēkā esošie normatīvie akti neparedz tādas obligātās prasības vieglo taksometru aprīkojumam. Kā iepriekš tika minēts, vieglo taksometru pārvadātāji, kas sniedz pakalpojumus Rīgas pilsētas teritorijā, aptuveni 10-20% no kopējā pārvadājumu skaita veic Pierīgas pašvaldību teritorijās, kas bieži vien ir tieši pasažiera uzņemšana atpakaļceļā, nenovirzoties no sākotnējā maršruta. Līdz ar to, minēto pārvadājumu apmērs nesasniedz tādu apjomu, kas ierobežo veikt kontroles pārbaudes. Papildus VARAM vērš uzmanību, ka dažkārt tieši klientiem sagādā problēmas ierobežojums, ka pārvadātājs nav tiesīgs uzņemt pasažieri atpakaļceļā. Šādas problēmas vērojamas no Rīgas pilsētas attālākajos reģionos. Piemēram, vieglo taksometru pārvadātāji, kas saņēmuši speciālo licenci (atļauju) taksometru pārvadājumiem Bauskas novadā un nogādā pasažieri uz attālāko Rundāles novadu, nav tiesīgi uzņemt citu pasažieri atpakaļ ceļā (no Rundāles novada), lai nogādātu to Bauskas novadā. Vienlaikus VARAM norāda, ka klientiem nav nozīmīgi, kurā pašvaldībā attiecīgais vieglo taksometru pārvadātājs ir saņēmis speciālo licenci (atļauju), ja tas klientu uzņem atpakaļceļā. Izsniedzot speciālo licenci (atļauju), tiek veiktas nepieciešamās pārbaudes, lai aizsargātu klientu intereses. |
|  3. |  Saistītie politikas ietekmes novērtējumi un pētījumi | Projekts šo jomu neskar. |
|  4. |  Tiesiskā regulējuma mērķis un būtība |  Likumprojekta mērķis ir pilnveidot vieglo taksometru pārvadājumu pakalpojumu jomu, mazinot administratīvo slogu uzņēmējiem, vienlaikus sekmējot šīs jomas uzņēmējdarbības vides attīstību un pakalpojuma pieejamību patērētājiem. Likumprojekts paredz noteikt, ka speciālā atļauja (licence) dod tiesības veikt vieglo taksometru pārvadājumus attiecīgajā administratīvajā teritorijā, kā arī nogādāt jebkuru pasažieri uz jebkuru citu vietu ārpus šīs teritorijas un uzņemt pasažieri atpakaļceļā.Šīs sadaļas 2.punktā minētā problēma ar likumprojektu tiks atrisināta. |
|  5. |  Projekta izstrādē iesaistītās institūcijas |  Likumprojekta izstrādē VARAM iesaistīja pārstāvjus no Latvijas Pasažieru pārvadātāju asociācijas (turpmāk – LPPA), Latvijas vieglo taksometru nozares darba devēju organizācijas (turpmāk – LVTNDDO), kā arī pētniekus no Latvijas Lauksaimniecības universitātes (turpmāk – LLU). No minētajiem sabiedrības pārstāvjiem ir saņemts konceptuāls atbalsts VARAM izstrādātajam grozījumam Autopārvadājumu likumā. Par to, ka VARAM izstrādātais priekšlikums nav atbalstāms, viedokli rakstiski sniedza RD SD (30.11.2012. vēstule Nr.DS-12-2395-rd). SM (30.11.2012. vēstule Nr.04-02/5162) informēja, ka VARAM izstrādātais priekšlikums vieglo taksometru pārvadājumu jomā būtu izskatāms kontekstā ar citām iespējām nozares pilnveidošanai. VARAM norāda, ka ar šo likumprojektu tiek mazināts administratīvais slogs vieglo taksometru pārvadājumu jomā, savukārt SM kā vadošā valsts pārvaldes iestāde transporta nozarē var veikt vieglo taksometru pārvadāšanas jomas pilnveidi, attiecīgi veicot grozījumus nozari reglamentējošajos tiesību aktos.Latvijas Pašvaldību savienība rakstiski (30.11.2012. vēstule Nr.04-02/5162) informēja, ka VARAM piedāvātais priekšlikums ir atbalstāms, atskaitot Rīgas plānošanas reģionu (t.sk. Rīgas pilsētu). |
|  6. |  Iemesli, kādēļ netika nodrošināta sabiedrības līdzdalība |  Projekts šo jomu neskar. |
|  7. |  Cita informācija |  Nav.  |

|  |
| --- |
| **II. Tiesību akta projekta ietekme uz sabiedrību** |
|  1. |  Sabiedrības mērķgrupa |  Likumprojekta mērķgrupa ir vieglo taksometru pārvadājumu pakalpojuma sniedzēji. Uz 01.01.2012. VAS „Ceļu satiksmes drošības direkcija” reģistrēti 2416 taksometri, no kuriem 1909 ar derīgu tehnisko apskati. Rīgas pilsētā uz 21.09.2012. reģistrēti 139 vieglo taksometru pasažieru pakalpojumu sniedzēji ar 1532 taksometriem. |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt |  Projekts šo jomu neskar. |
|  3. |  Tiesiskā regulējuma finansiālā ietekme |  Likumprojektam būs pozitīva finansiālā ietekme uz sabiedrības mērķgrupu - vieglo taksometru pārvadājumu pakalpojuma sniedzējiem. Piešķirot tiesības vieglo taksometru pārvadātājiem uzņemt pasažieri atpakaļceļā, samazinātos nelietderīgi izlietotie finanšu un laika resursi (jeb negūtās peļņas apmērs), kas patērēti, atgriežoties tajā administratīvajā teritorijā, kur pārvadātājam izsniegta licence veikt vieglo taksometru pārvadājumus. Likumprojektam nebūs finansiālā ietekme uz pašvaldību budžetiem, jo ieņēmumi no maksas par speciālās atļaujas (licences) izsniegšanu tiek plānoti tādā apmērā, lai segtu ar vieglo taksometru licencēšanu saistītās izmaksas, nevis ar mērķi veidot peļņu. Vienlaikus var paredzēt, ka samazināsies Pierīgas pašvaldībās izsniegto speciālo atļauju (licenču) skaits. Atkarībā no pašvaldības maksas apmērs par speciālās atļaujas (licences) izsniegšanu komercpārvadājumu veikšanai ar vieglajiem taksometriem svārstās, piemēram, Ādažu, Stopiņu novados šī maksa ir LVL 25 gadā, Jūrmalas pilsētā LVL 40 gadā (neieskaitot pievienotās vērtības nodokli) u.tml. Rīgas pilsētā maksu par licences izsniegšanu veido pastāvīgā daļa (par visu speciālās atļaujas (licences) darbības laiku LVL 1 (tajā skaitā pievienotās vērtības nodoklis)) un mainīgā daļa (par katru pārvadātāja pasažieru komercpārvadāšanai izmantojamo transportlīdzekli – LVL 12 mēnesī (ja pārvadātājs saņem licences kartīti uz laika periodu, kurš ir īsāks par 3 mēnešiem) vai LVL 10 mēnesī (ja pārvadātājs saņem licences kartīti uz 3 vai vairāk mēnešiem)). |
|  4. |  Tiesiskā regulējuma nefinansiālā ietekme |  Ar likumprojektu tiek samazināts administratīvais slogs vieglo taksometru pārvadātājiem un sekmēta pasažieru pārvadājumu ar vieglo taksometru jomas attīstība. Vienlaikus likumprojektā ietvertā norma sekmēs vieglo taksometru pārvadājumu pakalpojumu klāstu un pieejamību patērētājiem, ņemot vērā, ka pārvadātāji būs tiesīgi uzņemt pasažieri atpakaļceļā.  |
|  5. |  Administratīvās procedūras raksturojums | Likumprojekts paredz mainīt līdzšinējo administratīvo procedūru, kā rezultātā vieglo taksometru pārvadātājam, lai uzņemtu pasažieri atpakaļceļā, nebūs jāsaņem tās administratīvās teritorijas atļauja, kurā pasažieris tiek uzņemts atpakaļceļā.  |
|  6. |  Administratīvo izmaksu monetārs novērtējums |  Projekts šo jomu neskar. |
|  7. |  Cita informācija |  Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu**  |
| Projekts šo jomu neskar. |

|  |
| --- |
| **V. Tiesību akta projekta atbilstība LR starptautiskajām saistībām** |
| Projekts šo jomu neskar.  |
|  VI. Sabiedrības līdzdalība un šīs līdzdalības rezultāti |
|  1. |  Sabiedrības informēšana par projekta izstrādes uzsākšanu |  Izpētes procesā, lai izstrādātu likumprojektu, iesaistīti pārstāvji no LPPA, LVTNDDO, pētnieki no LLU.Likumprojektā ietvertās normatīvā regulējuma izmaiņas izstrādātas, balstoties uz VARAM organizēto sanāksmju rezultātiem. |
|  2. |  Sabiedrības līdzdalība projekta izstrādē |  Likumprojekts elektroniski nosūtīts izvērtēšanai LPPA, LVTNDDO. |
|  3. |  Sabiedrības līdzdalības rezultāti |  Sabiedrības pārstāvji atbalsta likumprojektā ietverto normu, tādējādi izrādot atbalstu VARAM sagatavotajiem grozījumiem Autopārvadājumu likumā. |
|  4. |  Saeimas un ekspertu līdzdalība |  Projekts šo jomu neskar. |
|  5. |  Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Vietējās pašvaldības. |
|  2. |  Projekta izpildes ietekme uz pārvaldes funkcijām |  Projekts šo jomu neskar. |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide |  Projekts šo jomu neskar. |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija |  Projekts šo jomu neskar. |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija |  Projekts šo jomu neskar. |
|  6. |  Cita informācija |  Nav. |

Vides aizsardzības

un reģionālās attīstības ministrs E.Sprūdžs

Vīza: valsts sekretārs A.Antonovs

31.07.2013. 10:00

1524

D.Ziediņa

66016773, Dace.Ziedina@varam.gov.lv